NARIADENIE KOMISIE (ES) č. 439/2008
z 21. mája 2008,
ktorým sa mení a dopĺňa príloha II k nariadeniu (ES) č. 2076/2005 týkajúca sa dovozu produktov rybného hospodárstva z Fidži
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1), a najmä na jeho článok 9,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (2), a najmä na jeho článok 16,
keďže:
(1)
V článku 11 ods. 1 nariadenia (ES) č. 854/2004 sa ustanovuje, že výrobky živočíšneho pôvodu by sa mali dovážať iba z tretej krajiny alebo z časti tretej krajiny, ktorá sa nachádza na zozname vypracovanom v súlade s týmto nariadením.
(2)
V nariadení Komisie (ES) č. 2076/2005 z 5. decembra 2005, ktorým sa ustanovujú prechodné opatrenia pre vykonanie nariadení Európskeho parlamentu a Rady (ES) č. 853/2004, (ES) č. 854/2004 a (ES) č. 882/2004 (3), sa ustanovuje, že odchylne od článku 11 ods. 1 nariadenia (ES) č. 854/2004, že členský štát môže za určitých podmienok povoliť dovoz produktov rybného hospodárstva z tretích krajín uvedených na zozname v prílohe II k tomuto nariadeniu.
(3)
Tieto tretie krajiny sa zatiaľ nepodrobili prevereniu kontrolným výborom Spoločenstva s cieľom overiť hygienické podmienky a zistiť, či kontroly vykonávané zodpovednými orgánmi zodpovedajú požiadavkám podľa právnych predpisov Spoločenstva. Fidži je v súčasnosti uvedené v prílohe II k nariadeniu (ES) č. 2076/2005.
(4)
Inšpekcia kontrolným výborom Spoločenstva vykonaná na Fidži odhalila vážne nedostatky týkajúce sa hygieny pri manipulácii s produktmi rybného hospodárstva a v schopnosti orgánov Fidži vykonávať spoľahlivé kontroly rýb. Fidži preto nie je v stave, aby poskytlo záruky, že produkty rybného hospodárstva boli získané v podmienkach minimálne rovnocenných s podmienkami, ktorými sa riadi produkcia a umiestňovanie na trh produktov Spoločenstva.
(5)
Dovoz produktov rybného hospodárstva z Fidži do Spoločenstva by preto nemal byť naďalej povolený.
(6)
Prechodné obdobie by sa malo ustanoviť na dovoz produktov rybného hospodárstva vyprodukovaných a osvedčených na Fidži do Spoločenstva a na certifikáciu pred vstupom do platnosti tejto smernice.
(7)
Nariadenie (ES) č. 2076/2005 by sa malo zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Príloha II k nariadeniu (ES) č. 2076/2005 sa nahrádza znením v prílohe k tomuto nariadeniu.
Článok 2
Počas prechodného obdobia, ktoré nepresiahne šesť týždňov od dátumu nadobudnutia účinnosti tohto nariadenia, členské štáty môžu povoliť dovoz produktov rybného hospodárstva z Fidži vyprodukovaných a osvedčených pred týmto dátumom.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. mája 2008